Idi mimothok si Jesus tan sema iren disipolos tod ma dogad a iyanngaran na Gethsemane,
kigwan to i “Tokkong kayod jay iy mankararagak.”
Iyodop tos Peter,
James,
tan si John,
et imengos men pasiya tan enbel-at miy nemnem to.
Et kigwan to wed si-kara i “Epaladoy engos ko.
Singen metiyak.
Chiyay kayo tan enog i jo-kow.”
Et kimowan mes Jesus cha ki-ki-nan a iyandakbab,
et iyankararag a kigwan to i no mebedin,
eg to koma da-kaman iwa diga-digat.
Kigwan to i “Awa,
Awa,
mebedin a a-magen moy emiin.
Pangaasim,
enog i intolok a da-kaman ko ja diga-digat a onmothok cha si-kak.
Nem sema metongpal koma,
nat sema piyan ko,
no diket seta piyan mo.”
Et imoli wes Jesus chiwa kad-an na tedon disipolos to,
et sibi tho iren kejino-kow.
Kigwan tod Peter i “Simon,
manjo-jo-kow ka?
Eg mo aya kayen onmoliyat na angken sa-kin oras?
Enog i jo-gwek,
no diket pankararag kayo say nat ma-gwak kayo no meparas i pamati yo.
Tep piyan jo met laeng a a-magen i kosto,
nem ekapsot i angel jo.”
Et kimi-ki-nan mowan si Jesus et iyankararag na inges to nontan.
Imoli mowan cha kad-an na disipolos to et sibi tho iren kejino-kow tep eg cha kayen onmoliyat.
Eg cha amtiy konen ched si-katho.
Isonga,
kimowan mowan si Jesus a mankararag.
Idi imoli na maykafintedo,
inbagaan to ira ma disipolos to i “Manjo-jo-kow kayo tan man-iinana kayo pay laeng?
Kosto!
Tep mimothok miy timpon si-kak a Anak na Too,
traidoren chaak et iawat chaak ired mabesol a too.
Bangon kayo tep aja ali ma menraidorak.
Emoy ira,
maaspol.”
Chinmet Ches Jesus
Idi man-eesel pay laeng si Jesus,
mimothok si Judas a sa-kin ma sawal na chegwen disipolos to.
Gwariy chakel a kaolop ton into-no na aafo na papari,
mamaistoro na dinteg,
tan iyangkaama na Hodjos.
Iyan-ispaday echom tan iyanpeg-as i echom.
Engi-kan si Judas a sigod na sinjal cha too say amtaen ches Jesus a kigwan to i “Sema ongoan ko,
si-katho ma a-daen jo.
Tengel jo et ibetik jo.
Bantayi jon pasiya.”
Et idi mimothok si Judas,
kimowan a chakos cha Jesus a kigwan to i “Afo,”
et iyongoan to.
Et ida ra wes Jesus.
Nem sa-kin ma kainakgwat chiwan,
iyoksot toy ispada thon biyetbet to ma bagaen na kahejangan a pari et ingkal toy ngila tho.
Et kigwan men Jesus i “Tolisanak ayen mesepol jon man-ispada tan manpeg-as a menmetak?
Gwiya-gwa-gwen gwaraak cha si-kayon naiyantorod timplo,
nem eg joak ida nontan.
Nem mesepol met laeng a metongpal a emiin i iyaysolat chiwa esel Afo Chiyos.”
Et sema emiin a disipolos Jesus,
in-olay cha et iyamtik da ira.
Gwariy balodahin mantetened cha Jesus a iyanketap na kalbot bengat.
Et istay a-daen cha ngo,
nem idi tingel cha,
iya-kal iwa kalbot et iyanbetik den edagosan.
Inkowan Ches Jesus Chiwa Totoray Na Hodjos
Et inkowan cha wes Jesus cha baliy na kahejangan a parin esa-nofan na emiin a aafo na papari,
mamaistoro na dinteg,
tan iyangkaama.
Si Peter ngo,
bimetaw a timened et simekep cha bo-dayan niwa baliy.
Et ekitokkong ired ma kowadjen ekichangchang.
Sema iren aafo na papari tan echom a totoray,
kaana-anap ira na pengicharoman chen Jesus say osalen chen pemonoan cha.
Nem nagwariy sipol cha.
Tep chakel i iyantistigo na itek maypangkep cha si-katho,
nem sema kigwan cha,
eg iyantotonos.
Et gwara wa iriy echom a imakgwat a iyantistigo na itek a kigwan cha i
“Inki-ngelan mi nonta kigwan to i ‘Chechalen ko ja timplon imag na too,
et no mepalabas miy tedon akow,
mengitegwenak na sa-kin nat a-magen na too.’ ”
Nem sema kigwan cha,
nat iyantotonos pay.
Et imakgwat ma iwa kahejangan a parid sangoanan cha,
et inbagaan tos Jesus i “Nagwariy isongbat mo ired ja engicharoman ched si-kam?”
Nem imeke-eket si Jesus a nagwariy kigwan to.
Inbaga pay na kahejangan a pari i “Si-kam i Criston Anak Afo Chiyos a Marejaw?”
Kigwan Jesus i “Ahow,
si-kak.
Et no sa-ki din akow,
metaen joak a Anak na Toon mantoktokkong cha gwanan Afo Chiyos a manakabalin.
Metaen joak pay a emangkedafoak alid dangit a edikmothan na kolpot.”
Idi inki-ngelan niwa kahejangan a pari man,
bini-nik toy baro tho tep bimonget a pasiya,
et kigwan to i “Nat mesepol tayo pay laeng i mantistigo.
Inki-ngelan tayoy kigwan to.
Towan iinges i angel tod Afo Chiyos.
Nengoy nemnem jon man?”
Si-karen emiin,
kiyowis ches Jesus a kigwan cha i iyaybagay a metiy.
Idi iyakcheng ma iwan,
chiyop-chopdaan na echom si Jesus.
Biyedberan cha pay i matha tho,
et biyokboksing cha iy chiyan kona i “Tiwa,
kowan mo no siyay emoksing ka.”
Et sema ngo iren kowadja,
siyedsedpak cha pay.
Dinibahan Peter Si Jesus
Nontan ngo,
gwara pay laeng si Peter cha bo-dayan niwa baliy.
Et dima-bas i sa-kin marikit a bagaen na kahejangan a pari.
Idi mita thos Peter a manchangchangchang,
sini-neng ton pasiya,
et kigwan to i “Si-kam ngoy echom Jesus a i-Nazareth.”
Nem indibak Peter a kigwan to i “Nat amtak ithan a mowan kona.
Ekak pay egwathan.”
Kimowan mes Peter cha sakepan na bo-dayan iy kimakaok i manok.
Et mita mowan niwa marikit,
et kigwan tod ma kainakgwat chiwan i “Seja too,
si-katho ketchiy sa-kin echom Jesus.”
Nem indibak mowan Peter.
Idi eng-engkay,
sema iren kainakgwat chiwan,
kigwan cha i “Agpayson si-kam i sa-kid si-kara tep i-Galilee ka.”
Nem si Peter,
biyotbot toy angel to i “Sapay koma chosaen toak Afo Chiyos no ite-itek iya kowan kona.
Sangbaan ko i ekak amta ta toon jowan tabtabala.”
Koston kimakaok mowan i manok na maykafidgwa.
Et niyemnem Peter i kigwan Jesus a “Dibahan moak na memintedo asan onkakaok i manok na maykafidgwa.”
Jimokmos ma et nimangis.